McDonald’s tuo McVegan-hampurilaisen myyntiin koko Suomessa joulukuussa.

Tampereen alueen McDonald’s-ravintoloissa loka-marraskuussa testimyynnissä ollut täysin kasvipohjainen McVegan-hampurilainen tulee Suomen McDonald’sien valikoimaan maanlaajuisesti joulukuun aikana.

McDonald’s kertoo kehittäneensä tuotevalikoimaansa saamansa palautteen pohjalta.

- McVegan-hampurilainen on vastaus asiakkaidemme toiveisiin, pikaruokaketjun tiedotteessa kerrotaan.

Suomen McDonald ' sin markkinointijohtaja Cristoffer Rönnblad kertoi lokakuun alussa Iltalehdelle, että McVegan-hampurilainen sisältää sämpylän, soijapohjaisen pihvin, sinappia, ketsuppia, kananmunattoman McFeast-kastikkeen, tomaattia, suolakurkkua, sipulia ja salaattia.

- Tuotekehitystiimi on tehnyt pitkään töitä sen kanssa, että saamme hampurilaisen maun hyväksi. Tuotteen pitää olla herkullinen ja samanhenkinen kuin muutkin hampurilaiset. Se on ollut meille se kaikkein tärkein asia, hän jatkaa.

Vegaaniruokavalion suosion kasvu näkyy myös muissa pikaruokaravintoloissa. Esimerkiksi Hesburgerilla on valikoimissaan täysin kasvipohjainen kasvistortilla.